‘বাবা’ জেলে যাওয়ার পর থেকেই গা-ঢাকা দিয়েছেন তাঁর ‘দত্তক কন্যা’ হানিপ্রীত ইনসান। তাঁর খোঁজে চিরুনি তল্লাশি চালাচ্ছে হরিয়ানা পুলিশ। রাজ্য পুলিশের তালিকায় যে ৪৩ জন ‘মোস্ট ওয়ান্টেড’-এর নাম রয়েছে, তার একেবারেই শীর্ষে রয়েছেন হানিপ্রীত। একা তিনি নন, ওই তালিকায় রয়েছেন ডেরা সচ্চা সৌদার মুখপাত্র আদিত্য ইনসানও। ধর্ষণের মামলায় গুরমিত দোষী সাব্যস্ত হওয়ার দিনই হরিয়ানার পঞ্চকুলা ও সিরসায় ডেরা ভক্তদের তাণ্ডবের বলি হন ৩৮ জন। গত মাসের সেই ঘটনার পরেই ‘বিশৃঙ্খলাকারী’দের খোঁজে তল্লাশি চালিয়ে যাচ্ছে হরিয়ানা পুলিশ। ওই ঘটনার যে সমস্ত ভিডিও, ছবি রয়েছে, সেগুলি দেখেই ওই ‘মোস্ট ওয়ান্টেড’ তালিকা তৈরি করা হয়েছে।